**Organizácie pomáhajú meniť vzdelávanie na Slovensku. Svoje plány skonzultujú s odborníkmi z biznisu aj výskumu**  
  
Bratislava, 30. septembra 2021 *–*  **Aj neziskové projekty, podobne ako startupy – začínajúce firmy, majú možnosť absolvovať mentoringový program spojený s finančnou podporou. Nadácia Pontis v septembri opäť prepojila projekty zamerané na zlepšenie slovenského vzdelávania so skúsenými mentormi a výskumníkmi, aby sa pripravili na šírenie do škôl po celej krajine. Stali sa tak súčasťou EDUakcelerátora, ktorého cieľom je zefektívniť úspešné vzdelávacie projekty, aby boli ľahko šíriteľné a vedeli preukázať svoj pozitívny dopad.**

Podporovať inovatívne vzdelávacie prístupy pri šírení do škôl a prepájať ich, aby sa zjednotili v snahách o zmenu slovenského vzdelávania – aj to sú ciele programu Generácia 3.0, ktorý už 5 rokov realizuje Nadácia Pontis. Jeho kľúčovou súčasťou je mentoringovo-vzdelávací EDUakcelerátor, ktorý vyvinula pre verejnoprospešné projekty po vzore startupového sveta. Účastníkom prináša finančnú pomoc aj mentorské vedenie. V septembri sa EDUakcelerátor štvrtýkrát otvoril pre jeden startup a štyri občianske organizácie.

**3 mesiace plné konzultácií**


*„Prepojenia s odborníkmi a odborníčkami vytvárame na základe vypracovanej tzv. teórie zmeny, ktorá pomáha organizáciám určiť, na akú oblasť sa je potrebné zamerať najviac. Podľa nej oslovujeme profesionálov, ktorí 3 mesiace organizácie sprevádzajú tak, aby na konci EDUakcelerátora mali jasné ciele a postup, ako ich naplniť,“* vysvetľuje Norbert Maur, senior programový manažér Generácie 3.0.

Najbližšie tri mesiace budú pod vedením skúsených odborníkov a odborníčok z oblasti biznisu aj výskumu pracovať na príprave na šírenie sa do čo najviac škôl. Súčasťou programu je aj finančný grant na rozvoj projektov.

**Vďaka EDUakcelerátoru sú finančne stabilnejší a schopní šíriť sa do ďalších krajov**

Benefity EDUakcelerátora vníma aj Terézia Dominika Lukáčová z organizácie I AMbitious, ktorá absolvovala EDUakcelerátor vlani. Počas troch mesiacov pracovala so svojimi kolegami a mentorom na tvorbe finančného a biznis plánu, aby dosiahli udržateľný model financovania. Hľadali tiež spôsoby, ako dostať program k väčšiemu počtu študentov a zabezpečiť v budúcnosti jeho rozšírenie do všetkých ôsmich krajov na Slovensku. *„Vďaka EDUakcelerátoru sme sa naučili inak myslieť. Rozumieť tomu, že potrebujeme byť profesionálnejší, učiť sa, ako merať dopad toho, čo robíme, aby sme sa ešte viac vedeli približovať študentom, s ktorými pracujeme. EDUakcelerátoru vďačíme aj za to, že sme expandovali do ďalšieho kraja, po Trnave a Trenčíne je to už aj východné Slovensko,“* vymenováva prínosy T. Lukáčová.   
 **Z učiteľov autori vzdelávacieho projektu**

S očakávaniami vstupujú do tohtoročného EDUakcelerátora zástupcovia organizácie Informatika 2.0. Svojím projektom prinášajú kvalitné a zaujímavé materiály na výučbu informatiky učiteľom a učiteľkám na základných školách. Donedávna nimi boli oni sami. *„Role vedúcich projektu sú pre nás novou skúsenosťou. Možnosť pracovať pod mentorským vedením odborníčok a odborníkov z biznisu aj výskumu nám preto prišla neoceniteľná*,“ popisuje motiváciu prihlásenia sa do programu Generácia 3.0 Angelika Fogášová a dodáva: *„Veríme, že nám to pomôže projekt posunúť ďalej a to čo najefektívnejším spôsobom.“*

**Dopad potvrdzujú** [**tvrdé dáta**](https://www.generacia30.sk/generacia-30-pomaha-menit-vzdelavanie-dokazuju-to-aj-tvrde-data)

Zámerom programu Generácia 3.0 je cielene a systematicky podporovať také vzdelávacie aktivity, ktoré majú potenciál šíriť inovatívne vzdelávanie do slovenských škôl. *„Program Generácia 3.0 zasiahol za štyri roky 8 500 pedagógov a* [*tvrdé dáta*](https://www.generacia30.sk/generacia-30-pomaha-menit-vzdelavanie-dokazuju-to-aj-tvrde-data) *dokázali, že skutočne pomáha meniť vzdelávanie na Slovensku*,“ hovorí N. Maur. Zároveň vysvetľuje, že organizácie, ktoré prešli EDUakcelerátorom, minulý rok, vykazujú aj napriek sťaženej situácii na školách spôsobenej pandémiou rast v piatich sledovaných ukazovateľoch*.* Ide o počet zasiahnutých študentov, zapojených učiteľov, spolupracujúcich škôl, ľudí v tíme a ročného rozpočtu organizácie.

**Na čom budú pracovať účastníci EDUakcelerátora 2021 a kto sú ich mentori:**   
  
**Človek v ohrození** chce pracovať najmä na kvalite svojho program **Globálne vzdelávanie**, ktorý by mal priniesť čo najlepšiu pridanú hodnotu pre každého zapojeného učiteľa. Cieľom je tiež nastaviť si udržateľný model financovania a vytvoriť komunikačnú stratégiu globálneho vzdelávania. Ako mentor ich akcelerátorom prevedie **Peter Gažík, CEO spoločnosti Telenor v Maďarsku a bývalý CEO O2**.

Projekt **Informatika 2.0** vytvára kompletné materiály na vyučovanie informatiky na ZŠ od prvej až po poslednú vyučovaciu hodinu. Ambíciou projektu je v školskom roku 2021/2022 vyškoliť 1 000 učiteľov, z toho 200 takých, ktorí sa venujú žiakom zo sociálne znevýhodneného prostredia. Na identifikácii a oslovovaní práve týchto učiteľov a učiteliek bude Informatika 2.0 pracovať so svojím mentorom **Michalom Rehúšom**, zakladateľom Centra vzdelávacích analýz.

**Komenského inštitút**, ktorý spadá pod široké portfólio občianskeho združenia **Živica**, sa spojil s naším skúseným mentorom **Michalom Csongom z RonixLabu**. Primárnym cieľom, ktorý chcú počas EDUakcelerátora posunúť vpred, je vytvoriť biznis plán pre ich portfólio aktívít, aby dosiahli stabilné financovanie. Pracovať budú aj na stratégii systematickej evaluácie a na hľadaní kapacít pre rozvoj a podporu svojho programu.

**KUBOmedia** je prvým startupom, ktorý sa zapojil do programu Generácia 3.0. Najväčšou výzvou pre nich bude spustenie platformy **KUBO EDU**, ktorá cieli na učiteľov materských a prvého stupňa základných škôl. Počas EDUakcelerátora spustia prvú verziu programu. Následne budú systematicky zbierať spätnú väzbu od učiteľov a zapracovávať návrhy na zlepšenie. Ich mentor **Lukáš Okál z Microsoftu** im bude pomáhať aj so zabezpečením ochrany obsahu, vytvorením podkladov pre žiadosť na zaradenie aplikácie do zoznamu učebných pomôcok. Medzi ich ciele, ktorým sa chcú v rámci EDUakcelerátora venovať, patrí aj vytvorenie marketingovej stratégie.

**Zmudri** sa do programu Generácia 3.0 dostali na druhý pokus – s prepracovanejším programom a víziou. Chcú sa zamerať na zvýšenie počtu registrácií nových učiteľov a učiteliek na portál, ktorý zastrešujú. So skúsenou mentorkou **Martinou Královou z Teron Solutions** budú pracovať aj na vytvorení mapy aktivít na celý školský rok. Rovnako spolu nastavia aj vyladenie interných procesov a vypracujú plán na získanie štrukturovanej spätnej väzby od učiteľov na spomínaný portál.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_



**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie:**

Zuzana Schaleková, senior PR manažérka, [zuzana.schalekova@nadaciapontis.sk](mailto:zuzana.schalekova@nadaciapontis.sk), 0902 558 567